পাকিস্তানের সঙ্গে পুনরায় সম্পর্কোন্নয়নের জন্য নতুন পদক্ষেপ নিয়েছে যুক্তরাষ্ট্র। এ লক্ষ্যে ইসলামাবাদে এসেছেন মার্কিন প্রেসিডেন্ট ডনাল্ড ট্রাম্পের একজন উচ্চপদস্থ সহকারী। পাকিস্তানি কর্তৃপক্ষের সঙ্গে আলোচনা করার জন্য মঙ্গলবার সকালে দেশটিতে পৌছান অ্যালাইস ওয়েলস নামের ওই ক’টনীতিক। তিনি যুক্তরাষ্ট্রের দক্ষিণ ও মধ্য-এশিয়া বিষয়ক প্রিন্সিপাল ডেপুটি অ্যাসিস্ট্যান্ট সেক্রেটারি। এ সফরে তিনি দেশদুটির মধ্যেকার সমস্যাগুলো সমাধানের মাধ্যমে পুনরায় সম্পর্ক বৃদ্ধির প্রচেষ্টা চালাবেন। সোমবার পাকিস্তানের পররাষ্ট্র মন্ত্রণালয়ের মুখপাত্র মুহাম্মদ ফয়সাল জানান, পররাষ্ট্র মন্ত্রনালয়ের কর্মকর্তাদের সঙ্গে যুক্তরাষ্ট্রের ওই প্রতিনিধির বৈঠকের কথা রয়েছে। তার এই সফরের প্রধান উদ্দেশ্য হবে পাকিস্তানের সঙ্গে যুক্তরাষ্ট্রের সম্পর্ক পুনরুদ্ধার করা। কিন্তু এটি পুরোপুরি নির্ভর করছে দেশ দুটি আফগানিস্তানে শান্তি প্রতিষ্ঠার ক্ষেত্রে একই সমাধানে পৌঁছাতে পারে কিনা তার উপর।